*****

ΑΠΟΦΑΣΗ ΤΟΥ ΣΥΜΒΟΥΛΙΟΥ

της 15ης Δεκεμβρίου 1981

περί εγκρίσεως δευτέρου πολυετούς προγράμματος ερευνών και αναπτύξεως της Ευρωπαϊκής Οικονομικής Κοινότητος στον τομέα των κλωστοϋφαντουργικών και των ειδών ενδύσεως (Έμμεση δράση 1981-1983)

(81/1014/ΕΟΚ)

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος, και ιδίως το άρθρο 235,

την πρόταση της Επιτροπής,

τη γνώμη του Ευρωπαϊκού Κοινοβουλίου (1),

τη γνώμη της Οικονομικής και Κοινωνικής Επιτροπής (2),

Εκτιμώντας:

ότι στις 14 Ιανουαρίου 1974 το Συμβούλιο εξέδωσε το ψήφισμα περί συντονισμού των εθνικών πολιτικών και περί καθορισμού των ενεργειών κοινοτικού ενδιαφέροντος στον τομέα της επιστήμης και της τεχνολογίας (3)·

ότι, δυνάμει του άρθρου 2 της συνθήκης, η Κοινότητα αποβλέπει στην προαγωγή της αρμονικής αναπτύξεως των οικονομικών δραστηριοτήτων στο σύνολο της Κοινότητος και στη συνεχή και ισόρροπη επέκταση της οικονομίας·

ότι το Συμβούλιο ενέκρινε στις 14 Απριλίου 1975 πρόγραμμα τεχνολογικών ερευνών στον τομέα των κλωστοϋφαντουργικών (4) για τη δημιουργία πλαισίου συνεργασίας εντός της βιομηχανίας κλωστοϋφαντουργικών και ειδών ενδύσεως στην Κοινότητα·

ότι μεταξύ των κυριοτέρων στόχων του προγράμματος που αποτελεί αντικείμενο της παρούσας αποφάσεως συγκαταλέγεται η βελτίωση της ανταγωνιστικότητας της βιομηχανίας κλωστοϋφαντουργικών και ειδών ενδύσεως στην Κοινότητα, καθώς και των συνθηκών εργασίας και παραγωγής, δια της εισαγωγής νέων μεθόδων, μηχανών ή προϊόντων και τεχνικών εξοικονομήσεως ενεργείας·

ότι, συνεπώς, το πρόγραμμα που αποτελεί το αντικείμενο της παρούσας αποφάσεως είναι αναγκαίο για την επίτευξη των προαναφερθέντων στόχων της συνθήκης·

ότι η Επιτροπή, στην ανακοίνωσή της στο Συμβούλιο της 17ης Ιουλίου 1981 σχετικά με την κατάσταση και τις προοπτικές της βιομηχανίας κλωστοϋφαντουργικών και ειδών ενδύσεως στην Κοινότητα, υπογράμμισε την ανάγκη να καταβληθεί ιδιαίτερη προσπάθεια στον τομέα της έρευνας και ανανεώσεως στη βιομηχανία των κλωστοϋφαντουργικών και των ειδών ενδύσεως, με το συντονισμό των ερευνών σε κοινοτικό επίπεδο και την άμεση συμμετοχή της ίδιας της βιομηχανίας·

ότι η συνθήκη δεν παρέχει τις ιδιαίτερες αρμοδιότητες που είναι απαραίτητες για το σκοπό αυτό·

ότι η Επιτροπή Επιστημονικής και Τεχνικής Έρευνας (CREST) έχει εκφράσει τη γνώμη της σχετικά με την πρόταση της Επιτροπής,

ΑΠΟΦΑΣΙΖΕΙ:

Άρθρο 1

Εγκρίνεται πρόγραμμα ερευνών και αναπτύξεως της Ευρωπαϊκής Οικονομικής Κοινότητος στον τομέα των κλωστοϋφαντουργικών και ειδών ενδύσεως, όπως καθορίζεται στο παράρτημα, για περίοδο 3 ετών, αρχής γενομένης από 1ης Νοεμβρίου 1981.

Η Επιτροπή αποστέλλει κάθε έτος ανακοίνωση στο Συμβούλιο και το Ευρωπαϊκό Κοινοβούλιο, η οποία επισημαίνει την επιτελεσθείσα πρόοδο στην έρευνα, τα επιτευχθέντα αποτελέσματα και τον τρόπο χρησιμοποιήσεως των πιστώσεων.

Άρθρο 2

Οι πιστώσεις που είναι αναγκαίες για την εφαρμογή του προγράμματος, οι οποίες καθορίζονται σε 3,9 εκατομμύρια ECU, εγγράφονται στον τακτικό προϋπολογισμό των Ευρωπαϊκών Κοινοτήτων.

Άρθρο 3

Η Επιτροπή είναι υπεύθυνη για την εφαρμογή του προγράμματος. Για να βοηθηθεί στην αποστολή της αυτή, συνιστάται Συμβουλευτική Επιτροπή Διαχειρίσεως του προγράμματος έρευνας και αναπτύξεως στον τομέα των κλωστοϋφαντουργικών και των ειδών ενδύσεως, της οποίας οι αρμοδιότητες και η σύνθεση καθορίζονται σύμφωνα με το ψήφισμα του Συμβουλίου της 18ης Ιουλίου 1977 για τις συμβουλευτικές επιτροπές διαχειρίσεως προγραμμάτων έρευνας (5)·

Άρθρο 4

Οι πληροφορίες που συγκεντρώνονται από την εκτέλεση του προγράμματος κοινολογούνται σύμφωνα με τον κανονισμό (ΕΟΚ) αριθ. 2380/74 (6).

Έγινε στις Βρυξέλλες, στις 15 Δεκεμβρίου 1981.

Για το Συμβούλιο

Ο Πρόεδρος

D. HOWELL

(1) ΕΕ αριθ. C 144 της 16. 6. 1980, σ. 130.

(2) ΕΕ αριθ. C 247 της 1. 10. 1979, σ. 17.

(3) ΕΕ αριθ. C 7 της 29. 1. 1974, σ. 2.

(4) ΕΕ αριθ. L 111 της 30. 4. 1975, σ. 34.

(5) ΕΕ αριθ. C 192 της 11. 8. 1977, σ. 1.

(6) ΕΕ αριθ. L 255 της 20. 9. 1974, σ. 1.

ΠΑΡΑΡΤΗΜΑ

Το πρόγραμμα που αναφέρεται στο άρθρο 1 καλύπτει τα ακόλουθα τέσσερα θέματα:

1. Φυσιολογία και κατασκευή των ενδυμάτων.

2. Ποιότητα των πλεκτών υφασμάτων και πλεκτών ειδών.

3. Εφαρμογή νέων τεχνολογιών κλώσεως στην εριοβιομηχανία.

4. Αξιοποίηση των λινών.